Vuoden 2013 startup-tapahtuma Slush alkoi tänään Helsingin Kaapelitehtaalla pääministeri Jyrki Kataisen (kok.) ja Venäjän varapääministerin Arkadi Dvorkovitsin keskustelulla.

Keskustelun vetäneen, venäläisten startupien kanssa työskentelevän Pekka Viljakaisen mukaan Venäjällä ihmetellään usein, miten Suomen kaltainen pieni ”Mikki Hiiri -kansa” pystyy kehittämään useita menestyviä yrityksiä.

Sotsin olympialaisia mainostavaan huppariin pukeutunut Dvorkovits korjasi, että kukaan tuskin pitää Suomea Venäjällä tänä päivänä Mikki Hiiri -kansana.

Dvorkovitsin mukaan Venäjän ongelma on, että monet asiat, kuten talous ja kulttuuri ovat keskittyneet Moskovaan ja Pietariin. Esimerkiksi ulkomaisista turisteista harva päätyy muihin kaupunkeihin.

Varapääministerin mukaan Moskovaan ja Pietariin keskittynyttä toimeliaisuutta pitäisi saada levitettyä ympäri Venäjää. Dvorkovitsin mukaan Venäjällä on suunnitteilla muun muassa startup-kiertue, joka ulottuisi kymmeniin venäläisiin kaupunkeihin.

Venäjällä on jo nyt Euroopan suurin määrä internetin käyttäjiä, ja käyttäjien määrä kasvaa koko ajan. Viljakainen kysyi, miksi suomalaista internetteknologiaa ei saada vietyä Venäjälle nykyistä paremmin.

- En usko, että siihen on mitään järkevää syytä. Se ei vain ole tapahtunut vielä, Katainen sanoi.

Dvorkovits huomautti, että kielimuuri on yksi ongelma. Kummankaan mukaan ei kuitenkaan ole olemassa mitään todellista syytä, miksi suomalaiset internet- ja teknologiayritykset eivät voisi saada nykyistä suurempaa jalansijaa Venäjällä.

Slush voi tänä vuonna olla yksi mahdollisuus siihen, sillä tapahtuma on saanut paljon huomiota Venäjällä, ja paikalla on useita venäläisiä yrityksiä ja sijoittajia.

Avaussanoissaan Rovion Peter Vesterbacka uskoi, että Slushissa nähdään todennäköisesti uusia yrityksiä, joista voi tulla jatkossa menestystarinoita. Vesterbacka muistutti, että joitakin vuosia sitten Slushin lavalla esiteltiin suurelle yleisölle suomalainen peliyhtiö Supercell, jonka nyt tuntevat kaikki.